《送美周兄李季脩赵时乘周玉客黄虞六北上二首 其二》
明代·黎玉书

持橐金马门，岧峣望宫阙。宫莺赋上林，御柳河堤折。

连城不世赋，售出双明月。一朝拾紫还，意气凌霜雪。

长安五陵儿，罗绮纷如列。挟策上勋名，荣华等销歇。

丈夫肮脏心，期向鼎彝说。怀古吊荒台，哀歌寄激烈。

努力慰加餐，鱼书勿遽绝。

作者简介：黎玉书，字绂臣。番禺人。淳先长子。诸生。著有《雪窗集》。事见清陈恭尹《番禺黎氏存诗汇选》卷一。